ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3823/97 υποβολή: Roberto Mezzaroma (UPE) (28 Νοεμβρίου 1997)

Θέμα: Φορολογικοί παράδεισοι

Είναι σε θέση η Επιτροπή να μας πει ποιές είναι οι περιοχές ή οι ζώνες της Ευρώπης που θεωρούνται φορολογικοί παράδεισοι;

Έχει η Επιτροπή δημιουργήσει - ή μεριμνήσει για τη δημιουργία - τέτοιων φορολογικών παραδείσων, προτίθεται να τους δημιουργήσει στο μέλλον ή να συμβάλει στην εξέλιξή τους;

Ποιός είναι σήμερα ο ρόλος των υπαρχόντων φορολογικών παραδείσων και ποιός θα είναι ο ρόλος τους στο μέλλον;

Απάντηση του κ. Monti εξ ονόματος της Επιτροπής (2 Φεβρουαρίου 1998)

«Ο φορολογικός παράδεισος» δεν είναι μια έννοια που ορίζεται στην ευρωπαϊκή νομοθεσία. Ελλείψει οποιουδήποτε ορισμού, είναι δύσκολο να προσδιοριστούν οι υπάρχοντες φορολογικοί παράδεισοι, και, κατά συνέπεια, δεν είναι δυνατόν να δοθεί απάντηση σε ερωτήσεις που αφορούν τυχόν ρόλο που έχει διαδραματίσει η Επιτροπή στη δημιουργία τους. Πρόσφατα, ωστόσο, η Επιτροπή ξεκίνησε μια σημαντική πρωτοβουλία για την προώθηση του συντονισμού φορολογικών θεμάτων εντός της Κοινότητας. Η Επιτροπή πρότεινε μία νέα και ολοκληρωμένη προσέγγιση έναντι της φορολογίας, άμεσης και έμμεσης, εντός της Κοινότητας. Στην ανακοίνωσή της προς το Συμβούλιο της 5ης Νοεμβρίου 1997 ((COM(97) 564 )), η Επιτροπή θέσπισε ένα πακέτο μέτρων για την αντιμετώπιση του επιζήμιου φορολογικού ανταγωνισμού στην Ευρωπαϊκή Ένωση. Στο πακέτο αυτό, περιλαμβανόταν σχέδιο κώδικα δεοντολογίας που αποσκοπούσε στον προσδιορισμό και την καταπολέμηση επιζήμιων φορολογικών μέτρων. Το Συμβούλιο και οι εκπρόσωποι των κυβερνήσεων των κρατών μελών, που συναντήθηκαν στο πλαίσιο του Συμβουλίου, την 1η Δεκεμβρίου 1997 εξέδωσαν ψήφισμα σχετικά με έναν κώδικα δεοντολογίας της φορολογίας των επιχειρήσεων. Ο εν λόγω κώδικας παρέχει προσδιορισμό των φορολογικών μέτρων που ενδέχεται να είναι επιζήμια μία διαδικασία επανεξέτασης ούτως ώστε να αποφασιστεί ποια από τα σχετικά μέτρα είναι πράγματι επιζήμια. Ανάλογα μέτρα πρέπει να αποσυρθούν ή, σε περίπτωση που πρόκειται για νέα μέτρα, να μην τεθούν σε εφαρμογή. Το ψήφισμα αναφέρει επίσης ότι το Συμβούλιο ενδέχεται να αποφασίσει τη δημοσίευση των εκθέσεων που καταρτίστηκαν κατά τη διαδικασία επανεξέτασης.
ΓΡΑΠΤΗ ΕΡΩΤΗΣΗ E-3567/97 υποβολή: Graham Mather (PPE) προς την Επιτροπή (13 Νοεμβρίου 1997)

Θέμα: Ανακοίνωση της Επιτροπής σχετικά με τον φορολογικό συντονισμό (CΟΜ(97)495)

Κατά την συνεδρίαση του ΕCΟFΙΝ στις 13 Οκτωβρίου 1997, η ανακοίνωση αυτή της Επιτροπής εξετάσθηκε για πρώτη φορά. Tο εν λόγω έγγραφο προτείνει ένα πακέτο μέτρων για την αντιμετώπιση του - όπως τον αποκαλεί - «επιζημίου φορολογικού ανταγωνισμού». Το Συμβούλιο κάλεσε την Επιτροπή να φέρει προς συζήτηση νέα ανακοίνωση μέχρι το αργότερα τις 12 Νοεμβρίου λαμβάνοντας υπόψιν τα αποτελέσματα τόσο της συνεδρίασης αυτής όσον και της συνεδρίασης της Ομάδας Φορολογικής Πολιτικής στις 20 Οκτωβρίου. Οι υπουργοί υπογράμμισαν ομόφωνα την πρόθεσή τους για επίτευξη πολιτικής συμφωνίας εν σχέσει με το θέμα αυτό κατά την συνεδρίαση του ΕCΟFΙΝ την 1η Δεκεμβρίου.

Όσον αφορά την φορολογία του εισοδήματος του κεφαλαίου, στο Σημείο 19 ΙΙΙ της ανακοίνωσης αναφέρεται ότι «κάθε κράτος μέλος πρέπει είτε να εφαρμόσει ένα ελάχιστο όριο παρακρατούμενου φόρου είτε να παρέχει πληροφορίες σχετικά με τα αποταμιευτικά εισοδήματα σε άλλα κράτη μέλη».

1. Πώς προτίθεται η Επιτροπή να διασφαλίσει την συμβατότητα και την συγκρισιμότητα των στοιχείων στο πλαίσιο μιάς τέτοιας ανταλλαγής πληροφοριών;

2. Με ποιούς τρόπους προτίθεται η Επιτροπή να εγγυηθεί το απόρρητο των στοιχείων στο πλαίσιο της ανταλλαγής πληροφοριών;

3. Ποιές μελέτες έχει εκπονήσει η Επιτροπή προκειμένου να υπολογίσει Σ το κόστος της ανάπτυξης και της εφαρμογής ενός τέτοιου συστήματος;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3563/97, E-3564/97, E-3565/97, E-3566/97 και E-3567/97 (3 Φεβρουαρίου 1998)

Η Επιτροπή επιθυμεί να επιστήσει την προσοχή του Αξιότιμου Μέλους στη νέα ανακοίνωσή της της 5ης Νοεμβρίου 1997 ((COM(97) 564 τελικό. )), καθώς και στα συμπεράσματα της συνεδρίασης του συμβουλίου του Ecofin, την 1η Δεκεμβρίου 1997, σχετικά με τη φορολογική πολιτική.

Στο πλαίσιο των συμπερασμάτων αυτών, το Συμβούλιο ενέκρινε κείμενο σχετικό με τη φορολογία των αποταμιεύσεων, το οποίο περιέχει τέσσερα σημεία που μπορεί να αποτελέσουν τη βάση νέας πρότασης οδηγίας.

Όπως προέβλεψε η Επιτροπή στην ανακοίνωση που προαναφέρθηκε, πρόθεσή της είναι να υποβάλει ανάλογη πρόταση πολύ σύντομα, καταρχήν μέχρι τον Απρίλιο του 1998.

Η Επιτροπή θεωρεί ότι είναι πρόωρο να σχολιάσει, κατά το παρόν στάδιο, τα ευαίσθητα και λεπτά θέματα που έθιξε το Αξιότιμο Μέλος.

Η Επιτροπή εξακολουθεί να εξετάζει τα θέματα αυτά και η θέση της θα αναφέρεται σαφώς στην πρόταση οδηγίας.
ΓΡΑΠΤΗ ΕΡΩΤΗΣΗ E-4089/97 υποβολή: Peter Truscott (PSE) προς την Επιτροπή (16 Iανουαρίου 1998)

Θέμα: Χρηματοδότηση της περιοχής Hertfordshire για την περίοδο 1994-1997 στα πλαίσια των Προγραμμάτων για την απασχόληση adapt, horizon, youthstart, now και integra

Θα ήθελε παρακαλώ η Επιτροπή να με ενημερώσει για το ύψος της χρηματοδότησης που έχει λάβει η περιοχή Hertfordshire στα πλαίσια των προγραμμάτων για την απασχόληση adapt, horizon, youthstart, now και integra κατά τη διάρκεια των ετών 1994,1995,1996 και1997;

Απάντηση του κ. Flynn εξ ονόματος της Επιτροπής (4 Φεβρουαρίου 1998)

Τα ποσά (σε ECU) που παρατίθενται παρακάτω καταβλήθηκαν από το Ευρωπαϊκό Κοινωνικό Ταμείο (ΕΚΤ) για σχέδια όσον αφορά τα οποία η διεύθυνση των οργανώσεων που υπέβαλαν αίτηση ή του υπευθύνου για τις επαφές που είχαν ορίσει βρισκόταν στην περιοχή Hertfordshire:

>TABLE>

Τα ποσά για το 1995 και το 1996 αντιπροσωπεύουν το σύνολο των δαπανών του ΕΚΤ για το σχετικό ημερολογιακό έτος. Από τα ποσά αυτά, ποσοστό μέχρι 50% καταβάλλεται ως πρώτη προκαταβολή της χορηγούμενης χρηματοδότησης του ΕΚΤ, και στη συνέχεια καταβάλλεται δεύτερη προκαταβολή ύψους μέχρι 30%, αμφότερες δε καταβάλλονται κατά τη διάρκεια του σχετικού έτους. Το υπόλοιπο καταβάλλεται το επόμενο έτος, ύστερα από εκκαθάριση των τελικών απαιτήσεων. Το ποσό για το 1997 αντιπροσωπεύει το ύψος της χρηματοδότησης του ΕΚΤ που ζητήθηκε και εγκρίθηκε για σχέδια για το 1997.

Δεν υπάρχουν οργανώσεις στην περιοχή Hertfordshire που να χρηματοδοτούνται στο πλαίσιο του Integra (ή του προκατόχου του - Horizon, άτομα με ειδικές ανάγκες). Κανένα σχέδιο δεν χρηματοδοτήθηκε το 1994, δεδομένου ότι η πρώτη πρόσκληση υποβολής προτάσεων κάλυπτε τις δραστηριότητες κατά την περίοδο 1995-1997.
ΓΡΑΠΤΗ ΕΡΩΤΗΣΗ E-3930/97 υποβολή: W.G. van Velzen (PPE) προς την Επιτροπή (12 Δεκεμβρίου 1997)

Θέμα: Σχεδιαζόμενη συγχώνευση τηςWorld com και της MCI στην αγορά του Ιντερνέτ

Προσφάτως δημοσιεύθηκαν ειδήσεις στον τύπο σχετικά με την σχεδιαζόμενη συγχώνευση των επιχειρήσεων Worldcom και MCI. Όταν όντως πραγματοποιηθεί αυτή η συγχώνευση, η νέα εταιρία που θα προκύψει θα καταλάβει κυρίαρχη θέση στην αγορά του Ιντερνέτ.

1. Σχεδιάζει η Επιτροπή να εξετάσει τις συνέπειες της σχεδιαζόμενης συγχώνευσης για την πρόσβαση στο Ιντερνέτ υπό το πρίσμα των κανόνων του ανταγωνισμού, και ειδικότερα ως προς τα άρθρα 90 και 85, 86 της Συνθήκης;

2. Φρονεί η Επιτροπή ότι υπάρχουν βάσιμοι λόγοι για να θέσει όρους στην σχεδιαζόμενη συγχώνευση προς όφελος της εξέλιξης της αγοράς στην Ευρωπαϊκή Ένωση;

Απάντηση του κ. Van Miert εξ ονόματος της Επιτροπής (3 Φεβρουαρίου)

Στις 20 Νοεμβρίου 1997, η Επιτροπή έλαβε εκ μέρους των εταιρειών WorldCom, Inc και MCI Communications Corporation κοινή κοινοποίηση πράξης, δια της οποίας οι δύο εταιρείες θα συγχωνευθούν κατά την έννοια του κανονισμού 4064/89/ΕΟΚ του Συμβουλίου της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων ((ΕΕ L 257 της 21.9.1990 )) («κανονισμός συγχωνεύσεων»). Η κοινοποίηση διερευνάται βάσει των όρων του κανονισμού. Δεν έχουν ξεκινήσει διαδικασίες σε σχέση με την κοινοποιηθείσα πράξη δυνάμει των άρθρων 90, 85 ή 86 της συνθήκης ΕΚ.

Στις18 Δεκεμβρίου 1997, η κοινοποίηση ανακηρύχθηκε ελλιπής. Η Επιτροπή αναμένει πληρέστερα στοιχεία. Από τη στιγμή υποβολής όλων των πληροφοριακών στοιχείων, η Επιτροπή, δυνάμει του άρθρου 10 του κανονισμού περί συγχωνεύσεων, έχει προθεσμία ενός μηνός από την ημέρα μετά την παραλαβή για να λάβει απόφαση δυνάμει του άρθρου 6 του ίδιου κανονισμού.

Αν ξεκινήσουν οι διαδικασίες δυνάμει του άρθρου 6 παράγραφος 1 στοιχείο γ) του κανονισμού περί συγχωνεύσεων, το άρθρο 8 παρέχει τη δυνατότητα στα συμβαλλόμενα μέρη, κατά τη διάρκεια των διαδικασιών αυτών, να προβούν σε τροποποιήσεις στο αρχικό τους σχέδιο συγκέντρωσης που σκοπό έχουν να εξασφαλίσουν ότι η συγκέντρωση δεν δημιουργεί ούτε ενισχύει δεσπόζουσα θέση, που θα έχει ως αποτέλεσμα να παρεμποδισθεί σημαντικά ο αποτελεσματικός ανταγωνισμός στην κοινή αγορά ή σε σημαντικό μέρος της. Σε περίπτωση που κινηθούν οι εν λόγω διαδικασίες, εναπόκειται στα ίδια τα μέρη να αποφασίσουν αν επιθυμούν να προτείνουν σχετικές τροποποιήσεις.
ΓΡΑΠΤΗ ΕΡΩΤΗΣΗ E-3948/97 υποβολή: Johannes Swoboda (PSE) προς το Συμβούλιο (15 Δεκεμβρίου 1997)

Θέμα: Πρωτοβουλία για την εξεύρεση λύσης σχετικά με το θέμα του Κοσσυφοπεδίου

Η Γαλλία και η Γερμανία έχουν λάβει πρωτοβουλία για την εξεύρεση λύσης σχετικά με το θέμα του Κοσσυφοπεδίου.

Υπήρξε συντονισμός με το Συμβούλιο για την πρωτοβουλία αυτή και ποιες είναι οι πρώτες σχετικές αντιδράσεις των διαφόρων μερών που μετέχουν σε αυτήν την πρωτοβουλία;

Απάντηση (7 Απριλίου 1998)

1. H Γαλλία και η Γερμανία ενημέρωσαν το Συμβούλιο σχετικά με την πρωτοβουλία τους, επισυνάπτοντας την επιστολή που απέστειλαν στον Πρόεδρο Mιλόσεβιτς, μετά από διαβουλεύσεις με τα άλλα μέλη της Ευρωπαϊκής Ένωσης και της Ομάδας Επαφής. Με την επιστολή τους, κατέστησαν σαφές ότι η πρωτοβουλία τους πρέπει να θεωρηθεί ως διάβημα για την αναζήτηση λύσης στα προβλήματα του Κοσσυφοπεδίου και τη λήξη της διεθνούς απομόνωσης της Ομοσπονδιακής Δημοκρατίας της Γιουγκοσλαβίας, προς όφελος της σταθερότητας στην περιοχή καθώς και στην Ευρώπη. Δυστυχώς, όπως συνέβη με τόσες άλλες πρωτοβουλίες της διεθνούς κοινότητας, η πρωτοβουλία τους φαίνεται ότι επί του παρόντος δεν βρήκε απήχηση.

2. Εξάλλου, το Συμβούλιο παρακολουθεί εκ του σύνεγγυς την κατάσταση στο Κοσσυφοπέδιο. Ο Πρόεδρός του έκαμε σχετική δήλωση ενώπιον του Κοινοβουλίου, κατά τη σύνοδο της ολομέλειας της 11ης Μαρτίου 1998, και θα συνεχίσει να ενημερώνει το Κοινοβούλιο, στα κατάλληλα πλαίσια, για την εξέλιξη της κατάστασης.

3. Το Συμβούλιο ενέκρινε πρόσφατα μια σειρά μέτρων για την άσκηση πίεσης στο Βελιγράδι, ώστε να εξευρεθεί ειρηνικός διακανονισμός του προβλήματος του Κοσσυφοπεδίου. Τα μέτρα αυτά περιλαμβάνουν απαγόρευση της πώλησης όπλων, άρνηση προμήθειας εξοπλισμού που θα μπορούσε να χρησιμοποιηθεί για εσωτερική καταστολή ή τρομοκρατία, αναστολή των εξαγωγικών πιστώσεων και απαγόρευση της χορήγησης θεωρήσεων σε σέρβους αξιωματούχους οι οποίοι έχουν σαφείς ευθύνες για την ασφάλεια στο Κοσσυφοπέδιο.

Η απόφαση αυτή, που ακολούθησε τις συνομιλίες των Υπουργών Εξωτερικών στις 13 Μαρτίου, υπογραμμίζει τη σοβαρότητα με την οποία η ΕΕ αντιμετωπίζει τις πρόσφατες εξελίξεις στο Κοσσυφοπέδιο. Η ΕΕ σκοπεύει να συνεχίσει τις πιέσεις προς τις αρχές του Βελιγραδίου, προκειμένου να αρχίσει ουσιαστικός διάλογος άνευ προϋποθέσεων. Προσδοκά ότι τόσο οι αρχές του Βελιγραδίου όσο και η ηγεσία των αλβανών του Κοσσυφοπεδίου θα αναλάβουν τις ευθύνες τους, αφού από αυτό εξαρτώνται τα συμφέροντα της Ομοσπονδιακής Δημοκρατίας της Γιουγκοσλαβίας, συμπεριλαμβανομένου του Κοσσυφοπεδίου, και η σταθερότητα στην περιοχή.
ΓΡΑΠΤΗ ΕΡΩΤΗΣΗ E-3907/97 υποβολή: Cristiana Muscardini (NI) προς την Επιτροπή (11 Δεκεμβρίου 1997)

Θέμα: Παραβίαση των οδηγιών 92/50/ΕΟΚ και 93/38/ΕΟΚ από την κοινότητα της Μάντοβα όσον αφορά τις δημόσιες συμβάσεις ανάθεσης υπηρεσιών

1. Η Επιτροπή έχει αξιολογήσει το περιεχόμενο της καταγγελίας που της έχει διαβιβασθεί από τη μειοψηφία του δημοτικού συμβουλίου της Μάντοβα όσον αφορά την παραβίαση από την εν λόγω κοινότητα της κοινοτικής νομοθεσίας με την ανάθεση, χωρίς μειοδοτικό διαγωνισμό, των υπηρεσιών υγιειονομικής παρακολούθησης και περίθαλψης για την ασφάλεια και την υγεία των εργαζομένων στον τόπο εργασίας τους;

2. Γνωρίζει ότι δεν εφαρμόζονται οι οδηγίες 92/50/ΕΟΚ ((ΕΕ L 209 της 24.7.1992, σελ. 1 )) και 93/38/ΕΟΚ ((ΕΕ L 199 της 9.8.1993, σελ. 84 )) εκ μέρους της ίδιας κοινότητας, η οποία έχει συστήσει μια ΕΠΕ, με δημόσιο κυρίως κεφάλαιο, της οποίας είναι μέτοχος και της έχει αναθέσει, χωρίς να τηρείται η προαναφερθείσα νομοθεσία, τη διαχείριση των κοινοτικών υπηρεσιών πληροφορικής;

3. Συμφωνεί με τις ερμηνείες των δημοτικών συμβούλων που θεωρούν ως «παραβιάσεις» της κοινοτικής νομοθεσίας τις αποφάσεις της κοινότητας της Μάντοβα;

4. Σε αυτήν την περίπτωση, τί σκοπεύει να πράξει προκειμένου να αντιμετωπίσει τις εν λόγω παραβιάσεις;

Απάντηση του κ. Monti εξ ονόματος της Επιτροπής (3 Φεβρουαρίου 1998)

1. και 2. Η Επιτροπή προβαίνει επί του παρόντος σε εμπεριστατωμένη εξέταση των υποθέσεων που επικαλείται το Αξιότιμο Μέλος.

3. Η έρευνα των υποθέσεων αυτών θα επιτρέψει στην Επιτροπή να αποφασίσει για την ενδεχόμενη ύπαρξη παραβιάσεων των κοινοτικών διατάξεων που εφαρμόζονται στις δημόσιες συμβάσεις υπηρεσιών.

4. Ανάλογα με την περίπτωση, η Επιτροπή θα προσφύγει στη διαδικασία που προβλέπεται στο άρθρο 169 της συνθήκης ΕΚ.
ΓΡΑΠΤΗ ΕΡΩΤΗΣΗ E-3748/97 υποβολή: Roberta Angelilli (NI) προς την Επιτροπή (21 Νοεμβρίου 1997)

Θέμα: Αγορά στολών για το προσωπικό της ATAC (Επιχείρηση Δημοτικών Τραμ και Λεωφορείων) - CO.TRA.L. (Κοινοπραξία Δημοσίων Συγκοινωνιών Λατίου)

Πρόσφατα υποβλήθηκε στην Εισαγγελία της Ρώμης έκθεση για παρατυπίες στην αγορά στολών από την ATAC/CO.TRA.L. για το προσωπικό της.

Σύμφωνα με την καταγγελία, η οποία υποβλήθηκε από την περιφερειακή γραμματεία της συνδικαλιστικής οργάνωσης Εθνικής Συνομοσπονδίας Εργαζομένων στις Μεταφορές, όχι μόνον η προμήθεια των στολών που ανατέθηκε από την ATAC, μετά από διενέργεια διαγωνισμού με κλειστές διαδικασίες, σε επιχείρηση της Ρώμης, δεν ανταποκρίνεται στα δείγματα όσον αφορά την ποιότητα των υφασμάτων, αλλά και η συμπεριφορά της ATAC/CO.TRA.L είναι αντίθετη με όσα όριζε η επιστολή ανάθεσης της σύμβασης, η οποία προέβλεπε την επιστροφή ολόκληρης της παραγγελίας σε περίπτωση που δεν θα ανταποκρίνεται στα προβλεπόμενα από τη σύμβαση. Η επιχείρηση, αντιθέτως, στις 13 Ιουνίου 1997 έδωσε λύση στο πρόβλημα επτυγχάνοντας μια ισχνή έκπτωση στο υλικό που της παραδόθηκε αντί να επιστρέψει, όπως προβλεπόταν, ολόκληρη την παραγγελία. Το συγκεκριμένο γεγονός επί πλέον εγείρει αμφιβολίες ως προς το κατά πόσον οι τιμές που αναφέρονταν στην επιστολή της σύμβασης ήταν οι δέουσες έχοντας υπόψη τον υψηλό αριθμό στολών τις οποίες είχε ανάγκη η επιχείρηση και τα ιδιαίτερα χαρακτηριστικά των υφασμάτων που απαιτούνταν για τις ίδιες τις στολές.

Κατόπιν τούτου ερωτάται η Επιτροπή:

1. Εάν, όσον αφορά τη συγκεκριμένη προκήρυξη υποβολής προσφορών, τηρήθηκε πλήρως η ευρωπαϊκή νομοθεσία για συμβάσεις κρατικών προμηθειών και κυρίως η οδηγία 93/38/ΕΟΚ ((ΕΕ L 199 της 09.08.1993, σελ. 84.)) περί συντονισμού των διαδικασιών σύναψης συμβάσεων από τους φορείς παροχής μεταφορικών υπηρεσιών;

2. Ποια είναι η γνώμη της σχετικά με την ανωτέρω υπόθεση.

Απάντηση του κ. Monti εξ'ονόματος της Επιτροπής (6 Ιανουαρίου 1998)

1. Τα στοιχεία που αναφέρει το Αξιότιμο Μέλος, συγκεκριμένα το γεγονός ότι κατά τη στιγμή της παράδοσης το υλικό δεν ανταποκρινόταν στα δείγματα βάσει των οποίων είχε ανατεθεί η σύμβαση, καθώς και το γεγονός ότι η αναθέτουσα αρχή δεν επέστρεψε ολόκληρη την παραγγελία αλλά περιορίστηκε στο να ζητήσει έκπτωση σε αντίθεση με όσα όριζε η επιστολή ανάθεσης της σύμβασης, δεν συνιστούν παράβαση του κοινοτικού δικαίου όσον αφορά τις δημόσιες συμβάσεις.

Πρόκειται για γεγονότα που αφορούν το στάδιο εκτέλεσης της σύμβασης, συγκεκριμένα τις υποχρεώσεις που πρέπει να τηρήσουν τα μέρη στο πλαίσιο της συμβατικής σχέσης. Κατά συνέπεια, τα εν λόγω γεγονότα πρέπει να εξετασθούν υπό το πρίσμα του εθνικού δικαίου και όχι των κοινοτικών οδηγιών όσον αφορά τις δημόσιες συμβάσεις, οι οποίες ναι μεν συντονίζουν τις διαδικασίες σύναψης των συμβάσεων αλλά αναθέτουν στον εθνικό νομοθέτη τη ρύθμιση του σταδίου εκτέλεσης.

Το θέμα της καταλληλότητας των τιμών επίσης δεν εμπίπτει στο πεδίο εφαρμογής των οδηγιών και, κατά συνέπεια, μπορεί να εξετασθεί από εθνικό δικαστήριο, υπό το πρίσμα των ισχυουσών διατάξεων του εσωτερικού δικαίου.

2. Για τους λόγους που προαναφέρθηκαν, η Επιτροπή δεν μπορεί να εκφέρει γνώμη για τα συγκεκριμένα γεγονότα.
ΓΡΑΠΤΗ ΕΡΩΤΗΣΗ E-3212/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Πίνακας δρομολογίων των αεροπορικών γραμμών

Λαμβάνοντας υπόψη το γεγονός ότι οι αεροπορικές εταιρίες αναγγέλλουν ωράρια πτήσεων που σπανίως τηρούνται επακριβώς, θα μπορούσε μήπως η Επιτροπή να εξετάσει τη δυνατότητα ανάληψης δράσεως για τη θέσπιση διατάξεων που να ρυθμίζουν τα εν λόγω ωράρια;

Θα μπορούσε μήπως η Επιτροπή, έχοντας ως γνώμονα την καλύτερη ενημέρωση προς το συμφέρον του πελάτη, να διατυπώσει πρόταση σύμφωνα με την οποία οι πίνακες με τα ωράρια των αεροπορικών δρομολογίων να αντικατοπτρίζουν τον μέσο όρο εκτέλεσης των δρομολογίων κατά τους προηγούμενους δώδεκα μήνες;

Απάντηση του κ. Kinnock εξ ονόματος της Επιτροπής (26 Νοεμβρίου 1997)

Η Επιτροπή αντιλαμβάνεται και συμμερίζεται τις ανησυχίες του Αξιότιμου Μέλους του Κοινοβουλίου για το γεγονός ότι πολλές φορές οι πραγματικοί χρόνοι αναχωρήσεως των αεροπλάνων - και οι χρόνοι αφίξεως- αποκλίνουν από τους προγραμματισθέντες. Ενώ το 1996 η κατάσταση όσον αφορά τις καθυστερήσεις ήταν βελτιωμένη σε σχέση με το 1995 - χρονιά με καθόλου ικανοποιητικά αποτελέσματα στην Ευρώπη- η κατάσταση για το 1997 δείχνει πάλι σημεία επιδείνωσης. Κατά μέσον όρο, το 18,4% όλων των αναχωρήσεων καθυστέρησε για διάστημα 15 λεπτών το 1995. Το 1997, συμπερι-λαμβανομένου του Σεπτεμβρίου, το 19,6%, κατά μέσον όρο, όλων των πτήσεων, καθυστέρησε για διάστημα μεγαλύτερο των 15 λεπτών.

Και η Επιτροπή αναγνωρίζει τη σημασία της κατάλληλης ενημέρωσης των επιβατών. Ωστόσο, αντί να εισηγηθεί την αναγραφή των μέσων επιδόσεων στους φωτεινούς αναρτώμενους πίνακες με τα στοιχεία των πτήσεων, γεγονός που θα μπορούσε να οδηγήσει σε παρανοήσεις, η Επιτροπή εξετάζει άλλες μεθόδους βελτίωσης της ενημέρωσης των επιβατών.

Στη συνέχεια της ανακοίνωσης της Επιτροπής για την συμφόρηση και την κρίση της εναέριας κυκλοφορίας ((COM (95) 318 )) εγκαινιάστηκε προ έτους μελέτη σκοπιμότητας για την δημιουργία «Κοινοτικού συστήματος για την καταγραφή της ακριβούς τήρησης των προβλεπόμενων ωρών εκτέλεσης των δρομολογίων». Μετά από προκήρυξη υποβολής προσφορών, η σχετική σύμβαση ανετέθη στην Διεθνή Ένωση Αερομεταφορών (IATA), η οποία υπέβαλε προσφάτως την έκθεσή της. Στη μελέτη διερευνήθηκε η σκοπιμότητα ενός συστήματος ενημέρωσης που θα επέτρεπε την τακτική δημοσίευση δεικτών συνέπειας. Οι πληροφορίες θα απευθύνονται κατά πρώτο λόγο στους επιβάτες, προκειμένου αυτά να ενημερώνονται για την ποιότητα των παρεχόμενων υπηρεσιών και να έχουν τη δυνατότητα να προβούν σε συγκρίσεις και να προγραμματίζουν τα ταξίδια τους ανάλογα.

Αποτελείπρόθεση της Επιτροπής να συνεχίσει στην κατεύθυνση αυτή προκειμένου να καθορίσει τα ληπτέα μέτρα και το επίπεδο λήψεώς τους, ούτως ώστε να υπάρχει μια αξιόπιστη βάση για την εφαρμογή ενός τέτοιου συστήματος αναφοράς.
ΓΡΑΠΤΗ ΕΡΩΤΗΣΗ E-4172/97 υποβολή: Daniel Varela Suanzes-Carpegna (PPE) προς την Επιτροπή (21 Iανουαρίου 1998)

Θέμα: Πολιτική συνοχής και πολιτισμός

Στην ανακοίνωσή της COM (96) 512 τελικό «ΠΟΛΙΤΙΚΗ ΣΥΝΟΧΗΣ ΚΑΙ ΠΟΛΙΤΙΣΜΟΣ: ΣΥΜΒΟΛΗ ΣΤΗΝ ΑΠΑΣΧΟΛΗΣΗ» (συγκεκριμένα στην εισαγωγή, σελ. 3), η Επιτροπή αναφέρεται στην ποικιλομορφία του όρου «πολιτισμός» χωρίς ωστόσο να αποκαλύπτει σε τι συνίσταται η ποικιλομορφία αυτή.

Θα μπορούσε η Επιτροπή να ενημέρωσει όσον αφορά τις δραστηριότητες που περιέχει ο όρος «πολιτισμός» στο πλαίσιο της πολιτικής συνοχής;

Απάντηση της κ. Wulf-Mathies εξ ονόματος της Επιτροπής (17 Φεβρουαρίου 1998)

Συμφωνα με την ανακοίνωση, η ποικιλομορφία του όρου «πολιτισμός» ερμηνεύεται ως εξής:

«Ο τομέας του πολιτισμού χαρακτηρίζεται από άρρηκτες και ποικίλες σχέσεις αλληλεπίδρασης μεταξύ της πολιτιστικής δραστηριότητας (δημόσια πολιτιστικά και κοινωνικά ιδρύματα: θέατρα, μουσεία, κέντρα τέχνης 7 ιστορικές τοποθεσίες σε αστικά κέντρα ή στην ύπαιθρο, τεχνικά και μουσικά εκπαιδευτικά ιδρύματα κλπ.) και της πολιτιστικής οικονομίας (μουσική, τέχνες, βιβλία και λογοτεχνία, ταινίες, τηλεοπτικές παραγωγές και παραγωγές βίντεο, φωτογραφία, σχέδιο, εικαστικές τέχνες και δημόσια θεάματα, αρχιτεκτονική, χειροτεχνία, προστασία των ιστορικών μνημείων, τουρισμός».

Στα πλαίσια της εφαρμογής πολιτικής συνοχής, η ανακοίνωση τονίζει ότι «ο πολιτισμός δεν αποτελεί απλώς μία ενασχόληση με θέματα κοινού ενδιαφέροντος, για την οποία απαιτούνται συμπληρωματικές δαπάνες, αλλά έναν διαρκώς αυξανόμενο, ως προς τη σημασία του, τομέα της ιδιωτικής οικονομίας, με σημαντικές δυνατότητες ανάπτυξης, οι οποίες προωθούν τις δημιουργικές, νεωτεριστικές και παραγωγικές ενέργειες των τοπικών και περιφερειακών οικονομιών», γεγονός το οποίο προβάλλουν τα παραδείγματα που παρατίθενται στην ανακοίνωση.
ΓΡΑΠΤΗ ΕΡΩΤΗΣΗ E-3770/97 υποβολή: Cristiana Muscardini (NI) προς την Επιτροπή (21 Νοεμβρίου 1997)

Θέμα: Πρόσβαση το νομικό επάγγελμα

Η ελευθέρωση του νομικού επαγγέλματος στην Ευρώπη εγκυμονεί το σοβαρό κίνδυνο συστηματικών καταχρήσεων, δεδομένου ότι οι νεοπτυχιούχοι της Νομικής ενδέχεται να επιδιώξουν να αποκτήσουν άδεια άσκησης επαγγέλματος σε ένα κράτος όπου οι προϋποθέσεις πρόσβασης στο νομικό επάγγελμα είναι ευκολότερες για να περάσουν στη συνέχεια στο νομικό σώμα ενός άλλου κράτους που θέτει προϋποθέσεις πρόσβασης πολύ πιο αυστηρές.

Για να αποσείσουν τον κίνδυνο αυτό, τα κράτη μέλη αντιδρούν με υπερβολικά προστατευτικές ρυθμίσεις, καθιστώντας παραδείγματος χάριν δύσκολες ή περίπλοκες τις εξετάσεις οι οποίες έχουν προβλεφθεί ειδικά για να μετατραπεί η άδεια άσκησης επαγγέλματος ενός δικηγόρου η οποία αναγνωρίζεται στο κράτος μέλος προέλευσης σε άδεια άσκησης η οποία θα ισχύει στο κράτος μέλος υποδοχής.

Δεν πιστεύει η Επιτροπή ότι θα πρέπει να εκπονήσει μία οδηγία που θα διατυπώνει κοινούς κανόνες που θα κάνουν ομοιόμορφες τις εξετάσεις για «μετακινούμενους» δικηγόρους, θέτοντας για όλα τα κράτη μέλη ίδια κριτήρια που θα διέπουν τις διαδικασίες με τις οποίες θα πιστοποιείται η ικανότητα άσκησης του νομικού επαγγέλματος;

Aπάντηση του κ. Monti εξ ονόματος της Επιτροπής (6 Ιανουαρίου 1998)

Η Επιτροπή εκτιμά ότι η οδηγία 89/48/ΕΟΚ σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών ((ΕΕ L 19, 24.1.1989 )), και η μελλοντική οδηγία του Κοινοβουλίου και του Συμβουλίου για τη διευκόλυνση της μόνιμης εξάσκησης του επαγγέλματος του δικηγόρου σε κράτος μέλος άλλο από εκείνο όπου ελήφθη το πτυχίο, περιλαμβάνουν επαρκείς διατάξεις οι οποίες διευκολύνουν την εγκατάσταση των δικηγόρων στο εσωτερικό της ενιαίας αγοράς. Δεν προτίθεται να προτείνει οδηγία για την τυποποίηση της δοκιμασίας επάρκειας, η οποία μπορεί, καταρχήν, να επιβληθεί από τα κράτη μέλη στο πλαίσιο της οδηγίας 89/48/ΕΟΚ. Ωστόσο, θα εξακολουθήσει να διασφαλίζει ότι η δοκιμασία δεν χρησιμοποιείται εκ μέρους των κρατών μελών για να δημιουργήσει υπερβολικά εμπόδια στο δικαίωμα εγκατάστασης των δικηγόρων.

Πρέπει να σημειωθεί ότι σύμφωνα με τη νέα οδηγία του Κοινοβουλίου και του Συμβουλίου, η δοκιμασία επάρκειας δεν δύναται να απαιτηθεί ως προϋπόθεση για την εγκατάσταση δικηγόρων που διαθέτουν άδεια άσκησης επαγγέλματος σε άλλο κράτος μέλος. Η εν λόγω οδηγία εγγυάται το δικαίωμα εγκατάστασης στο πλαίσιο του επαγγελματικού τίτλου της χώρας προέλευσης βάσει της άδειας άσκησης επαγγέλματος που χορηγεί η χώρα προέλευσης και χωρίς επαλήθευση των προσόντων. Και περιλαμβάνει διατάξεις για την πρόσβαση σε επαγγελματικό τίτλο του κράτους μέλους υποδοχής βάσει επαγγελματικής εμπειρίας που αποκτάται σε αυτό.